Saue

**Saue** () ir pilsēta Igaunijas ziemeļos, Harju apriņķa Saues pagasta administratīvais centrs. Atrodas 18 kilometrus uz dienvidrietumiem no Tallinas. Līdz 2017. gada administratīvajai reformai Saue bija patstāvīga apriņķa pilsēta.

## Vēsture
1241. gadā Dānijas zemes grāmatā minēts Vanameizas ciems tagadējās Saues vietā. Saues vārds pirmoreiz tiek minēts 1584. gada dokumentos kā kroga vieta netālu no pašreizējās pilsētas. Šo gadu pilsētā svin kā savu sākuma gadu.

Ap 1620. gadu tiek dibināta Saues muiža (*Klein-Sauß*). 1792. gadā uzbūvē pašreizējo muižas ēku (*Friedrichshof*). 1872. gadā Sauē izveido pieturas punktu dzelzceļa līnijā Sanktpēterburga—Tallina—Paldiski. 1920. gados Saue sāk attīstīties kā dārzu un vasarnīcu ciemats. 1960. gadā Saue tiek administratīvi pievienota Tallinai un 1973. gadā tā Tallinas sastāvā saņem mikrorajona statusu. 1994. gadā Saue saņem pilsētas tiesības un tiek atdalīta no Tallinas kā atsevišķa pilsēta. 2017. gadā Saues pilsēta, Saues pagasts, Kernu pagasts and Nissi pagasts tiek apvienoti kā Saues pagasts.
thumb|left|alt=Statue of Heracles in Saue manor house park.|Hērakla statuja Saues muižas parkā.

### Saues muiža
Saues muiža izveidota 17. gadsimtā, 1792. gadā tika uzcelta muižas ēka (*Friedrichshof*), kas pašlaik tiek izmantota par viesnīcu, pasākumu rīkošanas un tūrisma apskates objektu, pie muižas izvietots arī jāšanas klubs. Ēku Frīdriham Hermanim fon Ferzenam cēlis arhitekts Johans Šulcs, kurš projektējis arī piebūvi pie Tallinas Domkalna pils — tagadējo Igaunijas parlamenta ēku. Muižas ansamblis ir valsts aizsardzībā kopš 1954. gada, arī muižas parks 14,3 ha platībā ir aizsargājams dabas objekts.
thumb|Saues ielās.

## Transports

Sauei ir regulāra autobusu un maršruta taksometru satiksme ar Tallinu un tuvējām pilsētām (Keila, Paldiski), pašvaldībā kursē četri vietējie autobusu maršruti. Gar Saui ved šosejas Tallina-Pērnava-Rīga un Tallina-Hāpsalu. Attīstīta dzelzceļa satiksme no Saues stacijas ar Tallinu (30-40 reisu dienā 2018. gadā), vilcieni no Tallinas uz Rīziperi un Keilu-Paldiskiem.

## Iedzīvotāji un ekonomika

Saues pagasts ir viens no turīgākajiem Igaunijā — vidējā bruto alga šeit 2017. gadā bija 1403 eiro mēnesī, pie vidējā Igaunijas līmeņa 1155 eiro. 2017. gada laikā iedzīvotāju skaits tajā pieaudzis par 0,91%. 2011. gadā 93% pilsētas iedzīvotāju bija igauņi, 5% — krievi. Sieviešu pilsētā bija 51,2%.

2018. gada rudenī *MCF Group* paziņoja par plāniem būvēt Sauē lielu datu centru ar 40000 serveriem.

## Izglītība un kultūra

Sauē ir ģimnāzija, mūzikas skola, bibliotēka, bērnudārzs, atpūtas, sporta un jauniešu centri.

## Reliģija

Vienīgā baznīcas ēka Sauē ir 1996. gadā uzbūvētā ekumēniskā baznīca, kas pieder 1990. gadā dibinātajai Brīvo kristiešu draudzei. Dienas centrā tiek novadīti arī luterāņu dievkalpojumi.

## Drošība

Tuvākie policijas iecirkņi atrodas Tallinā un Keilā (7 km).

## Sports

Saues futbola kluba pieaugušo komanda 2018. gada sezonā spēlēja Igaunijas trešajā līgā.

## Ievērojami cilvēki

Ingemars Tēvers (1983), bijušais Igaunijas izlases futbolists.

## Sadraudzības pilsētas

Saue ir sadraudzības pilsēta ar Inčukalnu Latvijā. Sadarbība ir arī Saues mūzikas skolai ar Vangažu mūzikas un mākslas skolu .

## Attēlu galerija

Saue jaamahoone 1996.jpg|Dzelzceļa stacija 1996. gadā
Saue raudteejaam.jpg|Saues stacijā
Tõkke street - panoramio.jpg|Tekes (*Tõkke*) iela
Vaade terrasilt - panoramio.jpg|Skats no terases
Saue mõisa ait, 18.saj (2).jpg|Saues muižas klēts
Saue mõisa valitsejamaja, 18.saj (1).jpg|Saues muižā


## Atsauces

## Ārējās saites

* Pašvaldības mājaslapa
* Saues ģimnāzija
* Saues atpūtas centrs 
* Saues pagasts Facebook
* Saues jauniešu centrs Facebook
* Saues sporta centrs
* Saues 360° panorāma
* Saues skeitparka foto